5. sz. napirendi pont



**ZALA MEGYEI ÖNKORMÁNYZAT**



a Zala Megyei Közgyűlés munkaterv szerinti 3. tervezett ülésére, mely a veszélyhelyzet kihirdetéséről szóló 27/2021. (I.29.) Korm. rendelet következtében nem kerül megtartásra

**Tárgy:** Beszámoló a Zala Megyei Vállalkozásfejlesztési Alapítvány 2020. évi működéséről.

**Az előterjesztést készítette:** Varga Miklós ügyvezető igazgató helyettes

**Előterjesztő:**

Varga Miklós s.k.

ügyvezető igazgató helyettes

www.zala.hu

|  |
| --- |
|  |

# Általános üzleti összefoglaló

A Zala Megyei Vállalkozásfejlesztési Alapítvány (továbbiakban: Alapítvány) a 2020-as év elején összeállított és a Kuratórium által elfogadott üzleti tervét az alábbiakban jelölte meg:

* az mikrofinanszírozási tevékenység folytatása, lehetőség szerint bővítése
* Széchenyi Kártya programban közreműködés
* a tervezett pályázati programok sikeres lebonyolítása
* a zalaegerszegi, lenti-i és zalaszentgróti inkubátorház működtetése
* szabad pénzeszközök lekötéséből kamatnyereség és árfolyamnyereség realizálása
* a pénzügyi tervben szereplő árbevétel és adózott eredmény realizálása
* beruházásra, szervezeti átalakításra vonatkozó terv nem volt.

Az Alapítvány a 2020-as üzleti évben az évközben kialakult és sajnos azóta is tartó COVID vírushelyzet vállalkozásokat érintő negatív hatásait megérezte, de ezek mellett is sikeres évet zárt:

* a tervezett hitelügylet szám 15%-kal csökkent, a hitel moratórium miatti kamatbevételek csökkentek,
* Széchenyi Kártya program népszerűsége nőtt, 2020-ban 108 ügyletnél, 1.8 milliárd Forint hitelkérelemnél tudtunk közreműködni,
* a tervezett pályázati programok sikeresen futottak, a programok lebonyolításához kapcsolódó konferenciákat, rendezvényeket az online térbe áthelyeztük,
* az inkubátorházakban a bérlők maradtak, bérleti díj kiesés nem volt,
* Az Alapítvány 227 millió Forint árbevételt és 12 millió Forint pozitív tárgyévi eredményt realizált,
* az Alapítvány nyereséges működése és stabil pénzügyi háttere biztosítja a fenntartható működést.

# Az Alapítvány szolgáltatásai és szervezete

Az Alapítvány létrehozáskor megjelölt célfeladata a kis- és középvállalkozási szektor fejlesztésének segítése, ami teljes mértékben igazodik a Kormány kiemelt stratégiai céljaihoz. Az Alapítvány szolgáltatásaival - melyek elsődlegesen a mikro-vállalkozásokkal kapcsolatosak - illeszkednek ezen célkitűzésekhez:

* vállalkozóvá válás segítése,
* induló vállalkozások finanszírozásának segítése,
* bekapcsolódni a megyei munkahelyteremtő programokba,
* mikro és kisvállalatok mikrofinanszírozása,
* pályázati tanácsadás,
* külpiacra jutás segítése, partnerkeresés (az Enterprise Europe Network szervezet tagjaként),
* hazai és határon átnyúló pályázati programokkal segíteni a megyei gazdasági szereplőit.

Az Alapítvány a 2020-as üzleti évben is folyamatos információnyújtással, tájékoztatással, tanácsadással, üzleti partnerközvetítéssel, kedvezményes hitelkonstrukciókkal, koordinációval, közös pályázatok benyújtásával és elnyerésével, pályázatírással és az elnyert pályázatok megvalósításával tudta segíteni a KKV-kat. Irodáinkat és munkatársainkat sikerült megtartani Zala megye legnagyobb településein.

Kollégáink irodáinkban, megújult honlapunkon, tanácsadások és rendezvényeink alkalmával tudtak megfelelő szolgáltatásokat nyújtani ügyfeleink részére. Adatbázisunk alapján több ezer vállalkozással tartunk kapcsolatot.

2020-ban 21 munkavállalót alkalmazott az alapítvány, közülük 5 főt projekthez kapcsolódóan határozott idejű szerződéssel. A munkavállalók nagy része felsőfokú végzettséggel, diplomával, nyelvtudással rendelkező közgazdász. 2020 év végével 2 fő határozott szerződésű munkavállaló szerződése lejárt. Ezen felül 1 fő határozatlan munkaszerződésű munkavállaló munkaviszonya szűnt meg, valamint 1 fő 2020 év végén jelezte, hogy veszélyeztetett terhesség miatt januártól tartós távolléten lesz, helyét nem töltöttük be.

2021 októberétől Csalló Andrea ügyvezető helyettessel közös megegyezéssel az Alapítvány szerződést bontott, helyére Varga Miklós érkezett. Varga Miklós közel 20 éves vezetői munkatapasztalattal (közte 15 év multinacionális pénzügyi/kontrolling/menedzsment, pénzügyi, kontrolling, program menedzsment, pályázati tanácsadás, KKV finanszírozás) rendelkezik.

2020 októberében az Alapítvány helyzetét felmérve elkészítettük az alábbi szervezeti ábrát, ami már tükrözi az előzetesen tervezett jövőbeli működésünket:

- mikrofinanszírozás és egyeb finanszírozási tevékenységek,

- Alapítvány aktuális projektjeinek sikeres menedzselése, bekapcsolódás új pályázati lehetőségekbe,

- Alapítvány portfólióját bővíteni pályázati tanácsadással, pályázat írással, vállalatvezetési és kontrolling tanácsadással.




## 3.1 Mikrofinanszírozás

A ZMVA több mikrohitel alapból nyújt hiteleket: Országos Mikrohitel Alapból (OMA), a Helyi Mikrohitel Alapból (HMA), valamint saját forrásból (FÜRGE, SFFHMP):

* Országos Mikrohitel Alap – (OMA) központi hitelezési mechanizmussal, hosszabb átfutási idővel – az MVA által előzetesen jóváhagyott ingatlanfedezet mellett - nagyon kedvező, évi 3,9%-os fix kamat mellett folyósítható és igénybe vételéhez saját erő felmutatása sem szükséges.
* Helyi Mikrohitel Alap (HMA) 2006 óta a ZMVA sikeres hitelterméke, de korlátozott forrásokkal rendelkezik. 2018. év végére mind a 370 millió Ft összeg kihelyezésre került, így a havi visszaforgó befizetésekből, mintegy 5 millió Ft-ból lehet csak gazdálkodni – újabb hitelt kihelyezni. A hitel kamata a ZMVA-nál rendezett hitel múlttal rendelkező, visszatérő ügyfelek esetében évi 3,9 %, az új ügyfelek részére pedig évi 4,5 %.
* Fürge Hitel Program 2017. évben indult elsősorban kisebb likviditási nehézségek áthidalására. E hitelkonstrukciónál nem szükséges ingatlanfedezet biztosítása. A feltételeknek való megfelelés esetén elég a vállalkozás tulajdonosának kezességvállalása, melyhez a ZMVA és Garantiqa Hitelgarancia Zrt. között létrejött megállapodás alapján a tőkeösszeg 80-%-áig Garantiqa Hitelgarancia Zrt. készfizető kezességet vállal. Igénybe lehet venni beruházási, illetve vállalkozásfinanszírozási célra. Ez utóbbi hitelcél esetén a hitel újra kihelyezhető lehet.
* Saját Forrásból Finanszírozott Helyi Mikrohitel Alap (SFFMHP). Az alapot 2018. novemberben hozta létre a ZMVA kuratóriuma a növekvő vállalkozói igények kielégítésére. Az alapban 300 millió Ft helyezhető ki. A programban széleskörű vállalkozói réteg juthat finanszírozási forráshoz, többek között a mezőgazdasági vállalkozások, teherfuvarozók. A ZMVA nagy figyelmet fordít a vállalkozásokban végbemenő generációváltással kapcsolatos finanszírozási nehézségek megoldására. Bizonyos keretek között erre is igénybe lehet venni ezt a hitelt. A hitelkamat a ZMVA-nál rendezett hitel múlttal rendelkező, visszatérő ügyfelek esetében évi 3,9 %, az új ügyfelek részére a futamidő első évében évi 5 %, majd az követően pontos törlesztés esetén évi 3,9 %.

A 2020-as terv összeállításakor az élő hitelszerződések, valamint korábbi évek hitelügyletszámait alapul véve került meghatározásra a mikrofinanszírozás bevételeinek becslése:



A Zala Megyei Vállalkozásfejlesztési Alapítvány a Kormány gazdaságpolitikai intézkedéseihez igazodva 2020.03.18-tól 2021.06.30-ig lehetőséget biztosít a tőke, kamat, és késedelmi kamat fizetési kötelezettségek halasztására minden Új Magyarország Mikrohitel Program, Új Széchenyi Hitel Program, Új Széchenyi Kombinált Hitel Program, Fürge Hitel Program és Saját Forrásból Finanszírozott Helyi Mikrohitel Programból folyósított ügylet esetén. A kamatfizetési kötelezettség elhalasztása 2021.06.30-ig tart.

Az Alapítvány ügyfelei közül 117 vállalkozás élt a tőke és kamatfizetési moratóriummal, 44 vállalkozás csak a tőkefizetésre kért moratóriumot, a kamatfizetési kötelezettségeit továbbra is teljesítették.

A 2020-as évben a gazdasági válság érintette a mikrovállalkozásokat is, ennek hatásaként a korábbi évekhez mérten 10%-kal csökkent a hitelügyleteink száma. A hitelmoratórium lehetőségével élő vállalkozások is kamatbevétel csökkenést eredményeztek az Alapítvány számára, így összességében 5 millió forint mikrofinanszírozási bevételcsökkenés keletkezett (könyveinkben bevételként csak a realizált kamatok szerepelnek).

**A folyósított mikrohitel állomány helyzetéről (2020.12.31-ig):**

|  |  |
| --- | --- |
| 1993-től folyósított hitelek száma: | 3110 darab |
| 1993-tól folyósított hitelek összege | 9 982 324 123 Ft |
| 2020. december 31-én az élő hitelek száma: | 473 darab |
| 2020. december 31-én élő hitelek hitelállománya | 1 525 398 613 Ft |
| 2020-ban folyósított hitelek száma | 51 darab |
| 2020-ban folyósított hitelek összege | 295 400 000 Ft |

|  |  |  |  |  |  |  |  |
| --- | --- | --- | --- | --- | --- | --- | --- |
| 2020-ban beadott kérelmek körzetenkénti megoszlása | | |  | 2020.12.31. fordulónappal | | |  |
| Megnevezés | Beadott pályázatok | | | Jóváhagyott pályázatok | | |
|  | db | Összeg (Ft) | % | db | Összeg (Ft) | % |
| Keszthely és környéke | 14 | 70 100 000 | 21,9% | 14 | 70 100 000 | 22,8% |
| Lenti és környéke | 7 | 45 300 000 | 14,2% | 7 | 45 300 000 | 14,7% |
| Nagykanizsa és környéke | 6 | 40 500 000 | 12,7% | 6 | 38 500 000 | 12,5% |
| Zalaegerszeg és környéke | 15 | 77 150 000 | 24,1% | 15 | 76 550 000 | 24,9% |
| Zalaszentgrót és környéke | 5 | 27 700 000 | 8,7% | 3 | 18 500 000 | 6,0% |
| Fejér megye | 1 | 8 000 000 | 2,5% | 1 | 8 000 000 | 2,6% |
| Somogy megye | 4 | 28 000 000 | 8,8% | 4 | 28 000 000 | 9,1% |
| Vas megye | 2 | 14 750 000 | 4,6% | 2 | 14 750 000 | 4,8% |
| Budapest | 1 | 8 000 000 | 2,5% | 1 | 8 000 000 | 2,6% |
| **Összesen** | **55** | **319 500 000** | **100%** | **53** | **307 700 000** | **100%** |

A folyósítások megoszlása 2020. évben az egyes hitelalapok szerint.

|  |  |  |
| --- | --- | --- |
| **Hitelalap** | **Mennyiség (db)** | **Összeg (Ft)** |
| OMA | 23 | 146 800 000 |
| HMA | 7 | 43 500 000 |
| Fürge hitel | 7 | 19 200 000 |
| SFFHP | 14 | 85 900 000 |
| **Összesen:** | **51** | **295 400 000** |

**3.2 Széchenyi Kártya:**

A Zala Megyei Vállalkozásfejlesztési Alapítvány az országban egyedüli vállalkozásfejlesztési alapítványként 2015 óta forgalmazza a vállalkozások legnépszerűbb finanszírozási eszközét. Az érdeklődés egyre nagyobb, 2020 év végéig kumuláltan 3.6 milliárd Forint értékben működtünk közre a vállalkozók benyújtott hiteligénylésével kapcsolatosan. 2020-ban 108 db ügyletünk volt, 1.8 milliárd Forint értékben.

## 3.3 Inkubátorházak:

Az inkubátorházak Zalaegerszeg, Lenti, Zalaszentgrót városokban közel 100 % kihasználtsággal működnek, Zalaegerszegen 8, Lentiben 16, Zalaszentgróton 5 kiadó irodával, oktatóteremmel.

Lenti Város Önkormányzata a 2016. évben kiírt Inkubátorházak fejlesztése elnevezésű pályázaton sikeresen szerepelt. Az építkezés 2019 augusztusában kezdődhetett és 2020. március végére fejeződött be.



*A felújított épület Lentiben*

A projektben az épület teljes körű korszerűsítésen esett át, az akadálymentesítés érdekében lift épült. Az épület előtti parkoló elkészült, jelentős számú parkoló került kialakításra közlekedő-utakkal és elektromos autótöltővel.

## 3.4 Inter-regionális projektek

#### 3.4.1 ATM for SMEs

**A projekt címe:** Mikrofinanszírozási lehetőségek KKV-k részére

**Program:** Interreg Europe Program 2014-2020

**A projekt tartalmának rövid összefoglalója:**

* az "ATM " projekt legfőbb célja, hogy javítsa a mikrofinanszírozási eszközökhöz való hozzáférést, átfogó tudástranszfer és innovatív megoldások segítségével a résztvevő régiók területén.
* A regionális partnerek elkészítik a cselekvési terveket annak érdekében, hogy integrálni és telepíteni tudják a nemzeti politikához azon beazonosított jó gyakorlatokat, amelyeket a projekt futamideje alatt sajátítottak el a régiók közötti együttműködés keretében.

**Költségvetés** (összköltség, ZMVA költségvetése): 1.759.677 € (131.292 €)

**A megvalósítás időszaka**: 2016.04.01 – 2021.03.31

**A projekt megvalósítása, tevékenységek:**

Az első lépés során (a projektmegvalósítás 0-6 hónapja) a partnerek kielemezték a saját regionális helyzetüket a vállalkozásfejlesztés és mikrofinanszírozás előmozdítására irányuló szolgáltatások, valamint a jogi és politikai háttér vonatkozásában.

Ezt követően a második lépésben (a projektmegvalósítás 7-24. hónapja) intenzív tanulási folyamat következett. A régiók közti tanulás legfontosabb eszközei a 6 regionális partner által szervezett tanulmányutak voltak, ahol, szemináriumok, közös tematikus workshopok, interaktív sikertörténet szemináriumok, helyszíni látogatások zajlottak.

A régiók közti tanulási szakaszt követően a harmadik lépésben (25-30. hónap) a partnerek megvitatták a tanulmányi utak során levont tanulságokat a helyi érdekeltekkel.

A partnerek számos megrendezett workshopon határozzák meg az értékes tapasztalatokat és gyakorlatokat, amelyeket a jövőben ki tudnak aknázni. A KKV bevonása számos interaktív találkozón keresztül zajlott le minden régióban.

Az intenzív tanulási fázis eredményeként a partnerek regionális akcióterveket (9) dolgoztak ki valamennyi érintett politikai eszköz vonatkozásában.

**A** **2020-as évben az Alapítvány** számos munkacsoporttalálkozót, workshopot, szakmai találkozókat szervezett az érintett szervezeteknek, vállalkozóknak, ahol demonstrálta a beazonosított jó gyakorlatok sikerét és hatékonyságát. Továbbá egy online nemzetközi konferenciát szervezett az érdeklődök és a projektpartnerek részére, annak érdekében, hogy a hallgatók integrálni és felhasználni tudják a régiók közti együttműködésből származó jó gyakorlatokat.

A teljes projekt során az Alapítvány közel 1000 fő érintettet vont be a projektbe.

#### 3.4.2 FEEDSCHOOLS

**A projekt címe:** Környezet és energiahatékonyság fejlesztés finanszírozása oktatási intézményekben

**Program:** Interreg Central Europe 2020

**A projekt tartalmának rövid összefoglalója:**

* A FEEDSCHOOLS projekt legfőbb célja, hogy közel nulla energia igényű épületek legyenek a Közép-Európai iskolákban,
* Pilot tevékenység végrehajtása, 6 olyan régióban, melyekben legalább 18 energiaellenőrzést hajtottak végre nemzetközi műszaki csapatokkal.

**Költségvetés** (összköltség, partnerenként és összesen): 1.971.837,05 € (196.246 €)

**A megvalósítás időszaka:** 2017.09.01 – 2020.08.31

**A projekt megvalósítása, tevékenységek:**

Különböző kutatások, analízisek felállítása, problémafeltárás, swot analízis, pénzügyi vizsgálatok, épületenergetikai tanúsítványok jelentésének és fejlesztési javaslatainak az elkészítése 8 magyar iskola esetében – megadott dokumentáció alapján. A többi nemzet épületenergetikai dokumentációjának vizsgálata, 8+1 iskolában nyitott órák szervezése és lebonyolítása a diákok és a tanáraik számára energetika és épületenergetika tekintetében. Kettő regionális workshop találkozó szervezése és lebonyolítása szakértők számára. Három helyi kerekasztal megbeszélés szakértők és érintettek számára főként az iskolák energetikai vonatkozásában. Számos tanulmány és vizsgálat született az egyes iskolákra vonatkozóan.

**A projekt összefoglalója:**

A FEEDSCHOOLS, Interreg Central Europe projekt legfőbb célja az, hogy a Közép-Európai iskolák legalább „Közel nulla energetikai igényű” (nZEB) épületenergetikai besorolással rendelkezzenek, a jogszabályban előírt kötelező műszaki-energetikai követelményeket a lehető leghatékonyabban és leggazdaságosabban érjék el. Ezen cél eléréséhez nyújt szakmai segítséget a projekt az iskolák intézményei számára.

A projekt megvalósítása során a partnerség minden egyes régiójában nyolc iskola kiválasztásra kerül különböző szempontok alapján, majd ezen iskolák számára térítésmentesen műszaki, gazdaságossági tanulmányokat, terveket és egy online tervező applikációt készítenek a szakértők. Mindemellett szemléletformáló programok kerülnek megrendezésre, előadásokat, e-learning anyagokat hallgathatnak a diákok, a tanárok, az oktatási intézmények dolgozói, az érdeklődők és szakmabeliek egyaránt.

A projekt megvalósítása során kezdő lépésként a projekt partnerek a megvizsgálják a saját országaikban az épületekre vonatkozó összes energetikai szabályozást, a kötelező rendelkezéseket. Majd az egyes országokban a tervezett európai iránymutatóknak megfelelően megvizsgálják és összehasonlítják a „közel nulla energetikai épületek” (nZEB) pontos definícióját, mivel az nZEB definíciója számos eltérést mutat országonként. Ezt követően egy egységesített struktúra alapján felállításra kerülnek a munka- és vizsgálati folyamatok.

A partnerség minden régiójában kiválasztásra kerül nyolc különböző iskola. A kiválasztott iskoláknak rendelkezniük kell tantermekkel, tornateremmel és étkezdével is. Az iskolák kiválasztását követően a projekt szakértői az intézménygazdák bevonásával elkészítik az egyes iskolák aktuális műszaki, gazdasági felmérését, mely alapján minden iskola számára egy olyan műszaki-gazdasági fejlesztési tervet dolgoznak ki, amit követve az intézmények elérik a közel nulla energiaigényű épületenergetikai besorolást.

A projekt során megvalósításra kerül egy online „applikáció” fejlesztése is, mely használatával a műszaki és gazdasági szakemberek egy átfogó képet kaphatnak az oktatási épületekről, továbbá részletes műszaki és gazdasági kimutatásokat végezhetnek el az intézmények épületenergetikai, üzemeltetési, fenntartási és a lehetséges fejlesztési költségeiről.

Az applikáció felhasználói (iskolák műszaki és pénzügyes szakemberei) magyar nyelvű oktatási tananyagban részesülnek. Számukra egy oktatási e-learning tananyag is elérhetővé válik.

Az applikáció használata minden bizonnyal megkönnyít a szakemberek számára az aktuális és a tervezett üzemeltetési paraméterek követhetőségét és vizsgálatát egyaránt.

A projekt során a témához szorosan kapcsolódó számos rendezvény kerül lebonyolításra a különböző célcsoportok számára.

**A** **2020-as évben az Alapítvány** a kiválasztott nyolc zalai iskola számára kidolgozta a fejlesztési terveket. A partnerséggel közösen megalkotta az online applikációt, melyhez magyar nyelvű e-learning tananyagot készített. Nemzetközi roadshow-t szervezett Zalakaroson, ahol az érdeklődők interaktív módon tájékozódhattak a témában. 2-3-4 órás oktatásokat, kerekasztal megbeszélést, workshopot, e-learning oktatást, nyitott órákat szervezett valamennyi iskolában; energetikusok, szakemberek, az iskolák dolgozói, tanárok, diákok számára különböző témákban: energetikai, műszaki, épülethasználat, környezet és klímavédelem témakörökben.

Az Alapítvány eredményesen zárta a projektet: számos megkeresést kapott további tanórák, zöld hetek, napok bevonására az iskolák részéről, valamint a nemzetközi roadshow keretein belül dániai, németországi, oroszországi, nem utolsó sorban a haza érdeklődőktől is pozitív visszajelzéseket kapott a projekt hasznosságára való tekintettel, hiszen az emberek gondolkodásmódjának megváltoztatásával, a gyermekek bevonásával tudunk a legtöbbet tenni a környezetünk védelméért.

A projekt megvalósítása során hozzávetőleg 1200 főnek nyújtottunk ismeretanyagot a témában, az iskolák számára térítésmentesen átadtuk a projekt során elkészített fejlesztési terveket, valamint számos élménydús interaktív oktatást tartottunk a diákok és dolgozók számára.

#### 3.4.3 B-Light

**A projekt címe:** Horvát – Magyar határmenti KKV fejlesztés (PP Light)

**A projekt:** Horvátország-Magyarország Határon Átnyúló Együttműködési Program 2014-2020

**A projekt tartalmának rövid összefoglalója:**

* Horvát és magyar kis- és középvállalkozások kapcsolatépítése új támogatási rendszerrel.
* A projekt célja, hogy a vállalkozások minél nagyobb mértékben be legyenek vonva a területi együttműködési programba, mivel a vállalkozássűrűség a nemzeti átlag alatt található.
* A program célterülete: a határ menti megyék Baranya, Somogy, Zala, Kapronca-Kőrös, Muraköz, Verőce-Drávamente).
* Az egyes szervezetek szerepe a projektben:
* *Irányító Hatóság:* A támogatási szerződés megkötése a vezető partnerrel és a konstrukció végrehajtásának felügyelése, szükség esetén esetében a beavatkozás.
* *Partnerség vezető kedvezményezettje:* A konstrukció végrehajtásáért felelős szervezet, melynek határon átnyúló együttműködési referenciákkal, pénzügyi és adminisztratív kapacitással kell rendelkeznie.
* *Partnerszervezetek:* Legfőbb feladatuk a pályázati konstrukció promóciója illetve a megfelelő vállalkozások felkutatása és bekapcsolása a programba.
* *KKV (,,PP Light”):* Az együttműködési akciók megvalósítására támogatást kapnak.

**Költségvetés** (összköltség, ZMVA költségvetése): 9.960.000 € (225.676 €)

**A megvalósítás időszaka:** 2017.02.01 – 2021.07.31

**A projekt összefoglalója:**

A B Light Konstrukció projekt az Interreg V-A Magyarország-Horvátország EgyüttműködésiProgram 2014-2020 keretein belül lehetővé teszi a magyar-horvát határ menti területen működő kis- és középvállalkozások (KKV-k) együttműködésének finanszírozását. A projekt a vállalkozásoknak 75 %-os vissza nem térítendő támogatási lehetőséget biztosít.

Célja egy határátnyúló (horvát-magyar), új, közös technológia, termék, vagy hozzáadott érték kialakítása a vállalkozások között. A B Light projekt egy vállalkozásfejlesztési konstrukcióra épül.

A projektet annak kedvezményezettei valósítják meg; a fő kedvezményezett a Horvát KKV-k Innováció- és Beruházásfejlesztési Ügynöksége (HAMAG-BICRO), valamint kedvezményezettként a területi (megyei) fejlesztési ügynökségek, közöttük a Zala Megyei Vállalkozásfejlesztési Alapítvány is.

A program célterülete: a határ menti megyék Baranya, Somogy, Zala, Kapronca-Kőrös, Muraköz, Verőce-Drávamente.

További célok:

* A bruttó hozzáadott érték (GDP) növekedés az ipari és a szolgáltatási szektorban;
* A kis- és középvállalatok nemzetközivé válásának ösztönzése és versenyképességének növelése;
* A kis- és középvállalatok versenyképességének növelése;
* Az üzleti együttműködés révén elősegíteni a fejlődést: közös termelés, fejlesztési szolgáltatások és technológiai transzferek, ellátási láncok, közös piac, jövőbeli közös vállalkozások tervezése keretében.

Ki pályázhat?

Egy Light projekthez legalább két, egy horvátországi és egy magyarországi, Light partner (KKV) szükséges. A Light projektben szereplő Light partnerek száma maximum négy lehet. A Light Partnerek csak kis- és közepes vállalkozások (KKV-k) lehetnek. A Partnernek regisztrált székhellyel vagy telephellyel kell rendelkeznie a program célterületén.

Pályázat témája:

Magyarországi és horvátországi határ menti vállalkozások közösen együttműködve hozzanak létre egy Light Projektet, mely során:

• egy határon átívelő új, közös technológiát, hozzáadott értéket teremtenek,

• dolgozzanak ki egy határon átívelő termék vagy szolgáltatás arculatát,

• lépjenek be közösen külföldi piacra.

A finanszírozásról:

A B Light program keretében több mint 7.6 millió Euró értékű vissza nem térítendő támogatás pályázható. A támogatás maximálisan a teljes projektköltség 75%-át fedezi, míg a fennmaradó költségek legalább 25%-át a Light partnereknek kell magukra vállalniuk a program megvalósulása során. A Light projekt megvalósítási időtartama 6-12-18 hónap.

**A 2020-as évben az Alapítvány** a harmadik forduló tartalmi bírálását végezte az év elején, valamint a pályázókkal és a partnerséggel tartotta a kapcsolatot. A projekt eredeti terve szerint három, különböző időpontban meghirdetett nyílt felhívásban lehetett pályázniuk a pályázóknak, azonban hosszas konzorciumi egyeztetést követően meghirdetésre került egy negyedik felhívás is 2020.11.16-2021.01.22. között. Az előre nem tervezett negyedik forduló némi változtatást is vont maga után a pályázás módjában és a költségek vonatkozásában egyaránt: egy fordulós pályázás került meghirdetésre a korábbi két fordulós helyett, az időtakarékossági szempontokat figyelembe véve, valamint a Light Projektek Light Partnerekre kivetített minimum és maximum költségkerete is módosult (lentebb látható). Az alapítvány a negyedik kört nyilvánossá tette, valamint segítette a pályázókat a kérdéseik megválaszolásában.

2021-es évben kerül sor a negyedik körben benyújtott pályázati anyagok elbírálására. Zala megyéből cca. 35 fő érdeklődött a negyedik meghirdetett pályázati lehetőségről; összesen 12 pályázat jutott be a bírálási körbe. Jelenleg a negyedik kör eredményeiről nem elérhető további információ.

Az első körben kettő, a második és a harmadik körben 1-1 zala megyei nyertes projekttel írt alá projektszerződést a konzorcium. A projekt meghosszabbítása várható, azonban részletes információ még nem áll rendelkezésre.

**3.4.4. SEPIA**

**A projekt címe:** A határon átnyúló állami intézmények kapacitásnövelése a fenntartható energiatervezés és energiakezelés, valamint az éghajlatváltozás enyhítése terén

**A projekt tartalmának rövid összefoglalója:**

A húsz hónapos projekt célja az, hogy fenntartható energiapolitika valósuljon meg a határmenti horvát-magyar régiókban, valamint mindenki számára iránymutatóak legyen a közintézmények fenntartható energiatervezése és energiakezelése.

**Költségvetés:** (összköltség, ZMVA): 176 075,35 € - 74 033,00 €

**A megvalósítás időszaka:** 2020.07.01-2022.02.28. 20 hónap

**A projekt összefoglalója:**

Az Európai Unió küzd a klímaváltozás ellen és mivel közintézményei fontos szerepet játszanak a klímaváltozás elleni küzdelemben, ezért vezető szereplőkké válnak a helyi energetikai irányelvek megalkotásában és az Európai Unió energetikai és klímavédelmi céljainak elérésében egyaránt.

A húsz hónapos projekt célja az, hogy fenntartható energiapolitika valósuljon meg a határmenti horvát-magyar régiókban, valamint mindenki számára iránymutatóak legyenek a közintézmények fenntartható energiatervezése és energiakezelése.

A projekt részletes törekvései a következők: fenntartható környezet megteremtése, az életminőség javítása, az éghajlatváltozás csökkentése, az energiahatékonyság növelése, a már kialakult jó példák átültetése a gyakorlatba, a közös célok megfogalmazása, a lakosság és a hatósági szervezetek bevonása és együttműködése.

A projekt megvalósítása során a partnerek díjmentesen egy-egy *Fenntartható Energia és Klíma Akciótervet (SECAP)* is kidolgoznak egy Zala megyei önkormányzat, valamint egy, a horvátországi Muraközben működő helyi önkormányzat számára.

Az akcióterv megoldást nyújt a túlzott energiafogyasztás csökkentésére, alternatívát mutat az energiafelhasználásban egyaránt, segíti a jövőbeni beruházások tervezését, nem utolsó sorban számos Európai Uniós pályázat esetében előnyt jelent, ha az önkormányzat már rendelkezik Akciótervvel, hosszútávon pedig így csökken a település energiafelhasználása (a lakosság számára a rezsiköltség), függetlenedik az energiaszolgáltatóktól és élhetőbb lakókörnyezet jöhet létre.

Sajnos a gyakorlat azt mutatja, hogy az önkormányzatok még nincsenek igazán felkészülve az energiahatékonyság és a klímavédelem szükséges lépéseire, valószínűsíthetően kapacitáshiány, erőforráshiány, valamint a szándék hiányából fakadóan. Éppen e célból a konzorcium tagjai a projekt megvalósítása során szakmai információkat, számos szakmai rendezvényt és előadásokat kínálnak az érdeklődők számára.

Ahhoz, hogy a SEPIaM-CC projekt ezen célkitűzési megvalósulhassanak, a projekt szakértői megvizsgálják a meglévő energia- és éghajlattervezéssel, éghajlatkezeléssel kapcsolatos stratégiai dokumentumokat. Korszerű pénzügyi és energetikai elemzéseket végeznek, határon átnyúló munkaértekezleteket szerveznek, ahol egyeztetik a horvát-magyar vizsgálati eredményeket, melyek alapján egy horvát-magyar módszertant dolgoznak ki, arra a célra, hogy előremozdítsa a felek közötti együttműködést az éghajlatváltozás megállítása érdekében.

A projekt fő célcsoportját a helyi önkormányzatok, az állami intézmények, a kis-és középvállalkozások (KKV-k) alkotják, azonban a társadalom minden tagja kulcsszerepet kap az energia-hatékonyság és a klímaváltozás kezelésében.

**A projekt 2020.07.01-én kezdődött el.** Első lépésként a konzorciumi projekttalálkozón egyeztetésre kerültek a projekt részletei: a szükséges adminisztratív teendők, a tevékenységek és azok időbeli ütemterve, költségvonzata egyaránt. A 2020-as évben az Alapítvány nyitókonferenciát szervezett a témában érdekeltek számára, valamint megkezdte a magyarországi klímatervezéssel kapcsolatos dokumentumok analitikáját, szorosan együttműködve a magyarországi és a horvátországi szakértő kollegákkal. A stratégiai dokumentumok elemzésével párhuzamosan felállításra kerültek a projekt fő csapásai egyaránt, figyelembe véve a COVID vírushelyzetet, a projekt megvalósításában felmerülő problémák kezelési lehetőségeit. Az év során előkészítésre került a Fenntartható Energia és Klíma Akciótervel (SECAP) kapcsolatos nyílt felhívás dokumentáció vázlata is.

A 2021-es évben ezen nyílt felhívás lezárását követően kiválasztásra fog kerülni egy önkormányzat a zalai régióból és egy a Muraköz régióból, melyek számára egy-egy ingyenes Fenntartható Energia és Klíma Akcióterv fog elkészülni a projekt megvalósítása során.

A jövőben számos bilaterális találkozó, szakmai rendezvény kerül megrendezésre fenntartható energetikai tervezés és klímaváltozás csökkentése megvalósítása érdekében.

#### 3.4.5. Zalai innovatív foglalkoztatási paktum megvalósítása

A Zala Megyei Önkormányzat a TOP-5.1.1-15 kódszámú „Zalai innovatív foglalkoztatási paktum” pályázata keretében megyei szintű gazdaság- és foglalkoztatás-fejlesztési együttműködési programot indított. A program célja a gazdasági növekedés, a munkahelyteremtés, a megyei népesség helyben tartása – kapcsolódva az előző és a jelenlegi uniós ciklusban megvalósított fejlesztésekhez.

**ZMVA költségvetése:** 165.486.460 Ft (projekt induláskor) – 152.964.662 Ft (2020-ban érvényes pályázati költségvetés alapján)

**A ZMVA feladatai:**

* Munkaerő-piaci szolgáltatás, mentorálás,
* Önfoglalkoztatásra való felkészítés (vállalkozásindítás),
* Vállalkozói tanácsadás,
* Stratégiák és projekt-tervek kidolgozása,
* Foglalkoztatási és munkaerő felmérés – (250 vállalkozás, intézmény), stratégia készült.

**Mentori szolgáltatás keretében az alábbi módokon nyújtottunk segítséget az ügyfelek részére:**

* Az elhelyezkedést akadályozó körülmények feltárása, megszüntetése.
* Az ügyfél érdeklődésének, képességeinek, személyiségének és a munkaerő-piaci igényeknek megfelelő pályaterv kialakítása, ill. a megfelelő képzési lehetőség kiválasztása, pályamódosítás esetén: új képzés vagy foglalkozás megtalálása.
* A munkavállaláshoz szükséges ismeretek, tapasztalatok átadása, a hatékony álláskeresési ismeretek megismertetése az ügyfelekkel (önéletrajzírás, felkészítés állásinterjúra, segítségnyújtás az álláskeresési technikák megismertetésében.)
* A munkába állás, illetve az új munkahelyen történő beilleszkedés támogatása.
* Képzésekre történő felkészítés, támogatás nyújtása.

**A program támogatási elemei:**

**1. Képzés:** a Munkaügyi Központ által szervezett képzések a programban résztvevő álláskereső ügyfelek számára ingyenesek, ugyanis térítik számukra:

* a képzési költség teljes összegét;
* keresetpótló juttatásban, és
* utazási költségtérítésben részesülnek.

A ZMVA tanácsadói segítik az ügyfeleket a képzés sikeres teljesítésében, és utána a munkaerő-piacon történő elhelyezkedésben is.

**2. Bértámogatás**: a munkáltatónak kell igényelnie a munkaügyi központnál a létszámnövekményt jelentő – álláskereső – ügyfél alkalmazása esetén.

* A támogatás folyósítási időtartama legfeljebb 8 hónap lehet, további 4 hónapos, támogatás nélküli tovább foglalkoztatási kötelezettség előírása mellett. (6+3 konstrukció is igényelhető.)
* A támogatás mértéke a munkáltatót terhelő bér és szociális hozzájárulási adó 100%-a, legfeljebb összesen (szuperbruttó!) 282.000 Ft/fő/hó. (9-es FEOR – szakképzettséget nem igénylő munkakörök – esetén a támogatás maximális mértéke bruttó 180.000 Ft/fő/hó.)

A tanácsadók folyamatosan tartják a kapcsolatot az ügyféllel és a munkáltatóval annak érdekében, hogy a beilleszkedés minél hatékonyabban megvalósuljon.

**3. Vállalkozóvá válás támogatása**

6 hónap időtartamra nyújtható támogatás az új vállalkozást indító álláskereső ügyfél számára, havonta a kötelező legkisebb munkabér összegéig – amely 2020-ban 161.000 Ft volt.

A tanácsadó segít az ügyfélnek a vállalkozás elindításához szükséges adminisztrációs, jogi, gazdasági és marketing ismeretek átadásában, az üzleti terv elkészítésében, és a vállalkozás sikeres működtetésében.

**4. Munkaerő-piaci szolgáltatás nyújtása**

Ez a szolgáltatás a fenti 3 támogatási elemhez kapcsolódóan, ill. önállóan is biztosítható az ügyfelek számára.

A tanácsadók segítik az ügyfél érdeklődésének, képességeinek, személyiségének és a munkaerő-piaci igényeknek megfelelő pályaterv kialakítását (képzés, vállalkozóvá válás, elhelyezkedés a munkaerő-piacon). A munkavállaláshoz szükséges ismeretek, tapasztalatok átadása, a hatékony álláskeresési ismeretek megismertetése az ügyfelekkel: önéletrajzírás, felkészítés állásinterjúra, segítségnyújtás az álláskeresési technikák megismertetésében. Továbbá közvetítik az ügyfelek számára a munkaerő-piacon számukra megfelelő álláslehetőségeket.

Mind a 4 támogatási elem ingyenes a programba bevont ügyfelek számára.

|  |  |  |  |  |  |  |  |
| --- | --- | --- | --- | --- | --- | --- | --- |
| **ÖSSZESÍTETT KIMUTATÁS** | | | | | | | |
| **Térség** | **Képzés** (VVT képzéssel együtt) | **Bértám.** | **VVT** | **Csak szolgált.** | Összes támogatási elem | Duplikált támogatás | **Összes bevont (fő)** |
| **Zalaegerszeg** | **52** | **54** | **10** | **40** | 156 | 9 | **147** |
| **Nagykanizsa** | **17** | **64** | **15** | **40** | 136 | *9* | **127** |
| **Letenye** | **4** | **44** | **4** | **23** | 75 | *0* | **75** |
| **Lenti** | **17** | **52** | **9** | **26** | 104 | *3* | **101** |
| **Keszthely** | **14** | **55** | **15** | **38** | 122 | *3* | **119** |
| **Zalaszentgrót** | **8** | **30** | **7** | **28** | 73 | *2* | **71** |
| **Összesen** | **112** | **299** | **60** | **195** | 666 | **26** | **640** |

**2020. évi rendezvények:**

* március 12. – Zalaegerszeg – KKV munkacsoport találkozó
* szeptember 10. – Lenti – Mikrovállalkozási munkacsoport találkozó
* szeptember 24. – ONLINE – KKV munkacsoport találkozó
* december 16. – ONLINE – Mikrovállalkozás munkacsoport találkozó

Megvalósultak a munkaerő-piaci szolgáltatások, KKV-knak történő tanácsadás, rendezvények szervezése.

**Elfogadott jelentések összege 2020-ban:** 35.433.887 Ft

**Elszámolt bérköltség:** 7,4 fő

A megvalósítás időszaka: 2017.01.01 – 2021.12.31.

#### 3.4.6 Álláskeresők és fiatalok vállalkozóvá válásának ösztönzése a Nyugat-Dunántúlon

**Program:** Gazdaságfejlesztési és Innovációs Operatív Program 5.1.9.

**A pojekt tartalmának rövid összefoglalója:**

* Életképes üzleti ötlettel és vállalkozói szemlélettel bíró fiatalok és 30 év feletti álláskeresők vállalkozóvá válásnak elősegítése,
* Vállalkozói készségek fejlesztése képzéseken keresztül.

A megvalósítás időszaka:

Lezajlottak a szerződéskötéshez szükséges eljárások, adminisztrációs lépések, tesztelésre került a program CRM rendszere. Megvalósult az ügyfelek tájékoztatása, információs napok, sajtótájékoztatók, képzések, csoportos tanácsadások összesen 26 alkalommal. 2020. éven 162 zalai vállalkozást alapítottak az ügyfelek.

**Elfogadott jelentések összege 2020-ban:** 18.671.100 Ft

**Elszámolt bérköltség:** 1,2 fő

**A megvalósítás időszaka:** 2017.01.01 – 2022.08.31.

## 3.4.7. Enterprise Europe Network

Az Enterprise Europe Network a világ legnagyobb vállalkozásfejlesztési hálózata (60 ország, 600 partner), melynek Zala megyei képviseletét kezdetektől a ZMVA látja el. Magyar partnerek: Magyar Exportszervezési Ügynökség (HEPA), pécsi, győri, székesfehérvári, debreceni, szegedi kamarák, PRIMOM, ZMVA. Az EEN projekt COSME uniós forrást tartalmaz. A ZMVA a projektek önrészét és az előfinanszírozást saját forrásból biztosítja.

Az Enterprise Europe Network (EEN) az egyetlen, az Európai Bizottság Vállalkozási és Ipari Főigazgatósága által létrehozott vállalkozásfejlesztési hálózat, amely a kis- és középvállalkozások üzletfejlesztési törekvéseit szolgálja az Európai Unióban és azon túl. Az Enterprise Europe Network magas színvonalú szolgáltatást, gyakorlati támogatást nyújt a **vállalkozásoknak termékeik és szolgáltatásaik nemzetközi piacokon való megjelenéséhez, üzleti kapcsolatok kialakításához, technológia és tudástranszferhez, európai projektek megvalósításához, forrásszerzéshez vagy akár innovatív ötletek kifejlesztéséhez és piacra viteléhez.**

Enterprise Europe Network, Zalaegerszegi iroda eredményei 2020. évben:

* Elért vállalkozások száma a régióban (főleg Zalában): 1500 fő,
* Résztvevők száma tájékoztató jellegű rendezvényeinken Zalában: 188 fő (3 db),
* Tanácsadás különféle témákban (nemzetközi piacra jutás, finanszírozás, innováció, vállalkozásalapítás, adózás, jogi): 53 db,
* Üzletember-találkozókon, szakmai tanulmányutakon résztvevők száma: 10 fő,
* Üzletember-találkozókon és szakmai utakon tárgyalások száma: 15 db,
* Partnerkereső adatlap feltöltése a rendszerbe (POD): 2 db,
* Achievements (üzleti megállapodás vállalkozók között): 5 db,
* Európai kampányokban (pl. KKV-hét, Fiatal Vállalkozók hete), konferenciákon, ágazati szektorcsoport üléseken való részvétel: 6 alkalom,
* Visszacsatolás tervezett szabályozásokkal kapcsolatban az EU felé: 18 db.

Főbb rendezvények, melyekben szervezők/társszervezők voltunk és részt vettek  magyar vállalkozók

**2020. február 18-án *Generációváltás lehetőségei a KKV szektorban*** címmel tartottunk a hálózat közreműködésével és szakértő bevonásával tájékoztató rendezvényt. A téma iránti érdeklődést és a rendezvény sikerét mutatja, hogy a résztvevő vállalkozások közül hatan további tanácsadásra tartottak igényt a témában, melyek a hálózat munkatársai által és további szakértők bevonásával későbbi időpontban meg is történtek. A tanácsadások nyomán pedig két vállalkozás esetében már konkrét lépések történtek a generációváltás végrehajtásában, mely - a vállalkozók nyilatkozatai szerint - pozitív hatással voltak a nemzetközi piaci tevékenységükre is.

**2020. március 6-án** került megrendezésre Zalaegerszegena **III. Egészségturizmus Konferencia és Kiállítás**, melyen a hálózat is támogatóként vett részt. Munkatársaink standdal jelentek meg a kiállításon és az érdeklődők számára tájékoztatást adtak a hálózat tevékenységéről, szolgáltatásairól, kiemelten a zalai EEN iroda Turisztikai Szektorcsoportban való részvételével járó további lehetőségekről.

**2020. december 16-án** tájékoztató előadást tartottunk a hálózat szolgáltatásairól és a foglalkoztatást elősegítő lehetőségeiről a Zala Megyei Önkormányzat által, a foglalkoztatási paktum projekt keretében tartott vállalkozási munkacsoport találkozón is.

A hálózat Turisztikai Szektorcsoportjának **2020. február 14**-i prágai ülését a Nemzetközi Turisztikai Vásár és a mellette megrendezett **MBM Tourism Prague 2020 (CZ) üzletember találkozó** idejére szervezték, így munkatársunk a helyszínen is segíthette a rendezvényre jelentkezett zalai vállalkozókat a tárgyalások sikeres lebonyolításában. A rendezvényre idén 26 országból 120 résztvevő regisztrált.

Szinte már hagyomány a zalai EEN iroda közreműködése és résztvevő vállalkozások szervezése a mindig nagy nemzetközi figyelemmel kísért belgrádi Nemzetközi Turisztikai Vásárra és a mellette megrendezett **Tourism Fair B2B (SRB) üzletember találkozóra.** Idén is 44 országból 803 résztvevővel zajlott a rendezvény.

A **2020. február 20-i** találkozóra idén nem szerveztünk ugyan közös kiutazást és vásárlátogatást a regisztrált vállalkozóknak, de népszerűsítettük a rendezvényt, melynek eredményeképp végül számos tárgyalást bonyolítottak a résztvevő zalai vállalkozások.

A pandémia miatt az üzleti találkozók is online térbe kerültek, így lehetőségünk volt olyan rendezvényekre is résztevő zalai vállalkozásokat szervezni, amelyek más körülmények között elérhetetlenek lennének. Ilyen volt a **2020. május 13-án** megrendezett, csúcstechnológiás cégeket felvonultató **International Aerospace Days Berlin 2020 (D)**, amely több, mint 40 nemzetközi EEN hálózati partner együttműködésével valósult meg idén, támogatva a 34 országból regisztrált 421 vállalkozást.

A pandémiás helyzet hívta életre a magyar EEN hálózat által szervezett **Here & Now (Itt & Most) online üzleti partnerkereső kezdeményezést,** amely elsősorban a Kárpát-medencei régió határokon átnyúló magyar-magyar üzleti együttműködéseit hivatott elősegíteni. Másodsorban a V4 országok, majd pedig a nagy érdeklődésre való tekintettel más európai országok vállalkozói előtt is nyitva állt a lehetőség a magyarországi vállalkozókkal való kapcsolatfelvételre. A zalai EEN iroda a zalai vállalkozások körében népszerűsítette a lehetőséget és szervezett résztvevőket az online B2B platformon keresztül.

A Zala Megyei Vállalkozásfejlesztési Alapítvány Kúratóriuma a 2/2021. (2021.04.12.) sz. KH határozatával fogadta el az alapítvány 2020. évi működéséről szóló beszámolót.

A veszélyhelyzet kihirdetéséről szóló 27/2021.(I.29.) Korm. rendelet, valamint a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdése alapján a közgyűlés feladat-és hatáskörében eljárva a közgyűlés elnöke fogadja el a határozati javaslatot.

**Határozati javaslat**

A Zala Megyei Közgyűlés elnöke a veszélyhelyzet kihirdetéséről és a veszélyhelyzeti intézkedések hatálybalépéséről szóló 27/2021. (I.29.) Korm. rendelet, valamint a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdése alapján a közgyűlés feladat-és hatáskörében eljárva a Zala Megyei Vállalkozásfejlesztési Alapítvány 2020. évi működéséről szóló beszámolót elfogadja.

Határidő: azonnal

Felelős: Dr. Pál Attila, a közgyűlés elnöke